דובר צה"ל מוסר כי היום (שלישי), הסתיים "בוחן רמטכ"ל" השני במספר במתכונת פתע, לבדיקת מוכנות פיקוד הצפון. בתרגיל לקחו חלק כוחות עוצבת "געש" ועוצבת "הגליל" ולצדם כוחות נוספים מחיל-האוויר, זרוע היבשה, אגף המודיעין, אגף התקשוב ואגף הטכנולוגיה והלוגיסטיקה.
כמו כן, בתרגיל השתתפו אלפי חיילי מילואים מחטיבת "עציוני" ויחידות מילואים נוספות, הצפויים לקחת חלק במשימות הפיקוד בחירום. הכוחות תרגלו מעבר מהיר משגרה לחירום ומהגנה להתקפה, תהליכי צבירת כוחות ואמצעים, משיכת ציוד וניוד הכוחות במרחב.
מפקד עוצבת "הגליל", תת-אלוף שלומי בינדר: "התרגיל הינו נדבך בשיפור המוכנות בגזרה הצפונית. אנחנו נמצאים בתהליך מתמיד של העלאת הכשירות וחיזוק הכוננות של כוחותינו למערכה הבאה. היומיים האחרונים תרמו לנו לדיוק המשימות והמטרות במערכה ההגנתית וההתקפית".